Ondersoek ná plaaswerkers verdrinkFoto: SAPD, Facebook Die liggame van drie plaaswerkers, wat Sondag in die Noord-Kaap deur die Oranjerivier in vloed meegesleur is na swaar reën, is gevind. Kapt. Olebogeng Tawana, woordvoerder van die polisie, het gesê ŉ vierde plaaswerker is steeds soek. Volgens Tawana het die voorval op ŉ plaas ongeveer 80km vanaf die Augrabies Nasionale Park gebeur. Die polisie doen ŉ geregtelike doodsondersoek. Tawana het gesê die vier plaaswerkers is Sondagmiddag deur die rivier meegesleur. Die polisie se soek-en-reddingspan is onmiddellik ontbied en hulle het die drie liggame tussen Sondag en vandag gevind. “Die soektog gaan nog voort na die vierde persoon, wat vermoedelik ook verdrink het,” het Tawana gesê. “Die name van die oorledenes kan nog nie bekendgemaak word nie, aangesien al hul naasbestaandes nog nie van hierdie tragedie ingelig is nie.” Hy het ŉ beroep op die publiek gedoen om versigtig te wees naby vloedwater en motoriste aangeraai om laagliggende gebiede te vermy en stadiger te ry op nat paaie.